גילה פינקלשטיין

גילה פרידה פינקלשטיין (נולדה ביום כיפור ה'תשי"א; 22 בספטמבר 1950) היא מחנכת ופעילת ציבור, חברת הכנסת לשעבר מטעם סיעת המפד"ל.

ביוגרפיה
גילה מַרְגִל נולדה בתל אביב. אביה יצחק היה מנהל בית ספר ואמה רבקה - מורה לאנגלית. היא למדה בבית הספר היסודי הממלכתי דתי "דיזנגוף" ולאחר מכן בתיכון צייטלין בעיר. היא בעלת תואר ראשון באנגלית והיסטוריה באוניברסיטת תל אביב ותואר שני בניהול מערכות חינוך.

במשך 32 שנים עבדה כמורה לאנגלית ומאוחר יותר למשך יותר משנתיים כמנהלת בית הספר התיכון הדתי צייטלין בו למדה. כמו כן כיהנה כיו"ר האגף לרווחת הפרט בהסתדרות המורים בישראל, מ"מ יו"ר העמותה לקידום ההוראה והחינוך בישראל ויו"ר ארגון המורים הדתיים בתל אביב. בנוסף לתפקידיה החינוכיים, מילאה תפקידים מרכזיים בארגון "אמונה" - תנועת האישה הדתית-לאומית.

ב-2003 פורסמו טענות לאפליה בצייטלין בין תלמידים ממוצא אשכנזי (רובם מצפון תל אביב) לבין תלמידים ממוצא מזרחי (שרובם היו מדרום תל אביב), כשפינקלשטיין הייתה באותם הימים מנהלת בית הספר. בדיקת מנהל החינוך בעיריית תל אביב בעקבות הפרסום העלתה כי לא הייתה אפליה על רקע עדתי וכי הרכב הכיתות מאוזן. על אף זאת, בשנת 2011 כתבה תלמידה לשעבר על אירועים שונים בהם חוותה אפליה בבית הספר כתלמידה מדרום תל אביב, וגם מנהל בית הספר תיאר את השינויים שחלו בו לאחר אותה תקופה.

לקראת הבחירות לכנסת ה-16 נבחרה במקום החמישי לרשימת המפד"ל ושימשה כחברת הכנסת בכנסת ה-16. היא ימנית בדעותיה, והתנגדה לתוכנית ההתנתקות. למרות זאת, בפילוג בין אפי איתם לזבולון אורלב צידדה בעמדתו של אורלב. עיקר פועלה בכנסת היה בתחום החברתי ובפרט בתחום החינוך. פינקלשטיין היא סגנית אלוף החקיקה בכנסת השש עשרה, עם 15 הצעות חוק שלה שאושרו. במחקר שנערך ב-2006 באוניברסיטה העברית על פעילותם הפרלמנטרית של חברי הכנסת בנושאים חברתיים, דורגה פינקלשטיין במקום הראשון. כמו כן כיהנה פינקלשטיין כסגנית יושב ראש הכנסת.

בבחירות לכנסת ה-17 היא מוקמה במקום העשירי ברשימה המשותפת האיחוד הלאומי-מפד"ל. הרשימה זכתה ב-9 מנדטים בלבד והיא לא נכנסה לכנסת. היא משמשת כחברה בהנהלת "אמונה", חברה בוועדה המייעצת למבקר המדינה, ויו"ר מועצת ארגון המורים הדתיים בישראל.

בשנת 2008 מונתה לדקאנית המכללה האקדמית לחינוך "גבעת וושינגטון" וכך הייתה לדקאנית הראשונה במכללה דתית. ב-2010 היא מונתה לחברה בוועדה המייעצת למינוי בכירים בשירות המדינה, בה כיהנה עד לשנת 2018. היא מכהנת גם כיו"ר מועצת ארגון המורים הדתיים בישראל.

בבחירות הפנימיות במפלגת הבית היהודי ב-5 באפריל 2016 נבחרה לנשיאות מרכז המפלגה וב-18 ביולי 2022 נבחרה לכהונה נוספת בנשיאות מרכז המפלגה.

במרץ 2022 נבחרה ליקירת העיר תל אביב על תרומתה להתפתחותה של העיר ולחינוך הילדים והנוער בעיר.

חיים אישיים
בגיל 20 נישאה ליהודה פינקלשטיין, רואה חשבון וכלכלן, ולהם שני בנים ובת. מתגוררת בתל אביב. נכדתה היא האתלטית ושיאנית ישראל בקפיצה לרוחק באולם, עדן פינקלשטיין.

קישורים חיצוניים

הערות שוליים

חברות הכנסת השש עשרה
חברי הכנסת השש עשרה
חברות כנסת מטעם המפד"ל
חברי כנסת מטעם המפד"ל
בוגרות בית הספר צייטלין
בוגרי בית הספר צייטלין
בוגרות אוניברסיטת תל אביב
בוגרי אוניברסיטת תל אביב
מורים לאנגלית בישראל
מנהלות בתי ספר ישראליות
מנהלי בתי ספר ישראלים
פעילי הסתדרות המורים
ציונות דתית: אנשי חינוך
ציונות דתית: חברות כנסת
ציונות דתית: חברי כנסת
ישראליות שנולדו ב-1950
ישראלים שנולדו ב-1950
סגני יושב ראש הכנסת בכנסת השש עשרה
אנשי חינוך ישראלים
יקירי תל אביב-יפו לשנת 2022